CELEX: 62017CJ0397
Præjudiciel forelæggelse
forordning (EØF) nr. 2658/87
toldunion og fælles toldtarif
tarifering
kombineret nomenklatur
underposition 7307 11 10, 7307 19 10 og 7307 19 90
rørfittings af støbejern med kuglegrafit

Anmodningerne om præjudiciel afgørelse vedrører fortolkningen af underposition 730711 og 73071910 i den kombinerede nomenklatur, som er indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (
EFT 1987, L 256, s. 1
), som ændret ved Kommissionens gennemførelsesforordning (EU) nr. 1001/2013 af 4. oktober 2013 (
EUT 2013, L 290, s. 1
) (herefter »KN«).
Anmodningerne er blevet indgivet i forbindelse med to tvister mellem Profit Europe NV og Belgische Staat vedrørende tarifering af rørfittings til systemer til detektering og slukning af brand.
Retsforskrifter
Toldtarifering af varer, der indføres i Den Europæiske Union, fastsættes efter KN, som er baseret på det harmoniserede varebeskrivelses- og varenomenklatursystem, der er udarbejdet af Verdenstoldorganisationen (WCO), og oprettet ved den internationale konvention om det harmoniserede varebeskrivelses- og varenomenklatursystem, der blev undertegnet i Bruxelles den 14. juni 1983, og som sammen med ændringsprotokollen hertil af 24. juni 1986 blev godkendt på Det Europæiske Økonomiske Fællesskabs vegne ved Rådets afgørelse 87/369/EØF af 7. april 1987 (
EFT 1987, L 198, s. 1
).
KN gengiver positionerne og underpositionerne i dette harmoniserede system med seks cifre, idet det syvende og ottende tal anvendes til at skabe yderligere underpositioner, som er specifikke for systemet.
KN’s første del indeholder en række indledende bestemmelser. I denne del findes under afsnit I vedrørende de almindelige bestemmelser afsnit A med overskriften »Almindelige tariferingsbestemmelser vedrørende [KN]«, hvori det bestemmes:
»Tariferingen af varer i [KN] sker efter følgende regler:
1.
Overskrifter til afsnit, kapitler og underkapitler tjener alene til orientering; tariferingen skal ske med hjemmel i positionsteksterne og de til afsnit og kapitler knyttede bestemmelser samt, for så vidt det ikke strider mod de nævnte tekster og bestemmelser, efter nedenstående regler.
[…]
6.
Tariferingen af varer i underpositionerne inden for en position skal ske med hjemmel i underpositionsteksterne og de dertil hørende bestemmelser samt – med de fornødne tillempninger – efter ovennævnte bestemmelser, idet kun underpositioner på samme niveau er sammenlignelige. For denne bestemmelse gælder, at også relevante afsnits- og kapitelbestemmelser finder anvendelse, medmindre andet følger af sammenhængen.«
KN’s anden del er inddelt i 21 afsnit. Afsnit XV med overskriften »Uædle metaller og varer deraf« indeholder kapitel 72-83 i KN. Kapitel 73, som har overskriften »Varer af jern og stål« indeholder pos. 7301-7326 i KN.
Pos. 7307 er opbygget således:
»7307
Rørfittings af jern og stål (fx samleled, rørknæ, muffer)

– Støbte fittings
7307 11
– – Af ikke-deformerbart støbejern
7307 11 10
– – – Af den art der anvendes til trykrør
7307 11 90
– – – I andre tilfælde
7307 19
– – I andre tilfælde
7307 19 10
– – – Af deformerbart støbejern
7307 19 90
– – – I andre tilfælde

– Andre varer, af rustfrit stål
[…]


– Andre varer«
De forklarende bemærkninger til Den Europæiske Unions kombinerede nomenklatur (
EUT 2011, C 137, s. 1
, herefter »de forklarende bemærkninger«) vedrørende underposition 73071110 og 73 07 11 90 i KN har følgende ordlyd:
»Udtrykket »ikke-deformerbart« omfatter bl.a. gråt støbejern med flagegrafit.
Disse underpositioner omfatter fittings af støbejern som fx rørknæ og rørbøjninger, muffer, kraver, bøjler og T-stykker. De forbindes med rør af jern eller stål ved sammenskruning eller ved mekanisk kontakt og samling.«
De forklarende bemærkninger vedrørende underposition 73071910 i KN er sålydende:
»Deformerbart støbejern er et mellemprodukt mellem gråt støbejern med flagegrafit og støbestål. Det er let at støbe og bliver sejt og lader sig smede efter en passende varmebehandling. Under varmebehandlingen forsvinder kulstoffet delvis eller ændrer sin sammensætning eller tilstand; det afsættes endeligt i form af moduler (små klumper), der ikke forringer metallets sammenhængskraft i samme udstrækning som grafikflagerne i gråt støbejern.
Hvis kulstofindholdet er 2 vægtprocent eller derunder, betragtes varerne som fremstillet af støbestål (se bestemmelse 1 til dette kapitel) og henføres til pos. 73071990.
Udtrykket »deformerbart støbejern« omfatter bl.a. støbejern med kuglegrafit.
Se også de forklarende bemærkninger til pos. 73071110 og 73071190, andet stykke.«
Tvisterne i hovedsagerne og de præjudicielle spørgsmål
I marts 2014 indgav Profit Europe til generalforvaltningen for told og punktafgifter (Belgien) (herefter »toldmyndigheden«) en række ansøgninger om bindende tariferingsoplysninger vedrørende tariferingen af diverse fittings af støbejern med kuglegrafit til brandsikringsinstallationer.
Den 14. marts 2014 udstedte toldmyndigheden flere bindende tariferingsoplysninger, der tariferede disse varer i underposition 73071110 i KN som rørfittings af ikke-deformerbart støbejern.
I august 2014 indgav Profit Europe til toldmyndigheden nye ansøgninger om bindende tariferingsoplysninger vedrørende tariferingen af varianter af de nævnte varer.
Ved afgørelse af 30. marts 2015 udstedte toldmyndigheden 20 bindende tariferingsoplysninger, der tariferede disse varer i underposition 73071910 i KN som rørfittings af deformerbart støbejern.
Ved afgørelse af 9. april 2015 tilbagekaldte denne myndighed de bindende tariferingsoplysninger, der var udstedt den 14. marts 2014, og tariferede de heri omhandlede varer i underposition 73071910 i KN.
Henholdsvis den 26. og den 30. juni 2015 indgav Profit Europe to administrative påklager over afgørelserne af 30. marts og 9. april 2015. De sidstnævnte blev opretholdt ved toldmyndighedens to afgørelser af 27. april 2016.
Den 10. maj 2016 anlagde Profit Europe ved Nederlandstalige rechtbank van eerste aanleg Brussel (den nederlandsksprogede ret i første instans i Bruxelles, Belgien) sag til prøvelse af hver af disse afgørelser og af de pågældende bindende tariferingsoplysninger.
I de to hovedsager har Profit Europe for den forelæggende ret gjort gældende, at de i hovedsagerne omhandlede fittings er af ikke-deformerbart støbejern og følgelig skal henføres under underposition 73071110 i KN.
Profit Europe har i denne henseende gjort gældende, at støbejern med kuglegrafit ikke udviser det objektive kendetegn ved deformerbart støbejern, hvorefter deformerbarheden skal være et resultat af en varmebehandling.
Nederlandstalige rechtbank van eerste aanleg Brussel (den nederlandsksprogede ret i første instans i Bruxelles) har anført, at det fremgår klart af de forklarende bemærkninger til pos. 73071910 i KN, at begrebet deformerbart støbejern også omfatter støbejern med kuglegrafit.
De videnskabelige rapporter, som Profit Europe har fremlagt, synes imidlertid at påvise, at støbejern med kuglegrafit ikke er deformerbart støbejern.
Idet Nederlandstalige rechtbank van eerste aanleg Brussel (den nederlandsksprogede ret i første instans i Bruxelles) er af den opfattelse, at de tvister, der verserer for den, rejser spørgsmål om fortolkning af EU-retten, har den besluttet at udsætte sagerne og forelægge Domstolen følgende præjudicielle spørgsmål, der er formuleret identisk i sagerne C-397/17 og C-398/17:
»1)
Skal underposition 73071910 fortolkes således, at den omfatter rørfittings af støbejern med kuglegrafit med sådanne karakteristika, som de i hovedsagen omhandlede rørfittings har, såfremt det af deres objektive karakteristika fremgår, at de adskiller sig væsentligt fra deformerbart støbejern, fordi deformerbarheden af støbejern med kuglegrafit ikke hidrører fra en relevant termisk behandling, og fordi støbejern med kuglegrafit har en anden grafitform end deformerbart støbejern, nemlig kuglegrafit i stedet for temperkul?
2)
Skal underposition 73071100 fortolkes således, at den omfatter rørfittings af støbejern med kuglegrafit med sådanne karakteristika, som de i hovedsagen omhandlede rørfittings har, såfremt det af de objektive karakteristika for støbejern med kuglegrafit fremgår, at dette produkt har væsentlig lighed med de objektive karakteristika for ikke-deformerbart støbejern?
3)
Skal de forklarende bemærkninger til [KN] til underposition 73071910 lades ude af betragtning, for så vidt det heri anføres, at deformerbart støbejern omfatter støbejern med kuglegrafit, hvis det ligger fast, at støbejern med kuglegrafit ikke er deformerbart støbejern?«
Ved afgørelse af 20. juli 2017 har Domstolens præsident besluttet at forene sagerne C-397/17 og C-398/17 med henblik på den skriftlige forhandling, den mundtlige forhandling og dommen.
Om de præjudicielle spørgsmål
Med sine spørgsmål, der skal behandles samlet, ønsker den forelæggende ret nærmere bestemt oplyst, om KN skal fortolkes således, at rørfittings af støbejern med kuglegrafit skal tariferes i underposition 73071110 som fittings af ikke-deformerbart støbejern eller i underposition 73071910 i KN som fittings af deformerbart støbejern.
Det fremgår af Domstolens faste praksis, at med henblik på at sikre retssikkerheden og at lette kontrollen må det afgørende kriterium for tarifering af varer normalt søges i disses objektive karakteristika og egenskaber, som de er beskrevet i ordlyden af den pågældende position i KN og i bestemmelserne vedrørende de enkelte afsnit eller kapitler heri (dom af 26.5.2016, Invamed Group m.fl.,
C-198/15
,
EU:C:2016:362
, præmis
og den deri nævnte retspraksis).
I overensstemmelse med de almindelige tariferingsbestemmelser vedrørende KN skal tariferingen af varer i underpositionerne inden for en position ske med hjemmel i underpositionsteksterne og de til underpositioner, afsnit og kapitler knyttede bestemmelser, idet overskrifter til afsnit, kapitler og underkapitler alene tjener til orientering.
Desuden indeholder de af Europa-Kommissionen udarbejdede forklarende bemærkninger til KN vigtige, om end ikke bindende bidrag til fortolkningen af de forskellige toldpositioners rækkevidde (dom af 26.5.2016, Invamed Group m.fl.,
C-198/15
,
EU:C:2016:362
, præmis
).
I den foreliggende sag omfatter pos. 7307 i KN rørfittings af jern og stål. Den indeholder tre kategorier.
Den første, der angives ved udtrykket »støbte fittings«, indeholder, således som det fremgår af dette udtryk, støbte fittings af jern eller stål.
Den indfører en sondring mellem fittings »[a]f ikke-deformerbart støbejern«, som er omfattet af underposition 730711 i KN, og »[i] andre tilfælde«, som henføres under underposition 730719 i KN. Da der er tale om en opsamlingskategori, omfatter sidstnævnte underposition følgelig fittings af jern eller stål og fittings af støbejern af en anden type end den, der er omhandlet i underposition 730711 i KN.
Underposition 730719 i KN er selv inddelt i to underpositioner, nemlig dels underposition 73071910 med overskriften »Af deformerbart støbejern«, dels underposition 73071990 med overskriften »I andre tilfælde«.
For at give den forelæggende ret en besvarelse skal det afgøres, hvad der forstås ved begrebet »ikke-deformerbart støbejern« som omhandlet i underposition 730711 i KN og begrebet »deformerbart støbejern« som omhandlet i underposition 73071910.
Som det fremgår af de forklarende bemærkninger til underposition 73071910 i KN er »[d]eformerbart støbejern […] et mellemprodukt mellem gråt støbejern med flagegrafit og støbestål[, som] er let at støbe og bliver sejt og lader sig smede efter en passende varmebehandling[, hvorunder] kulstoffet [forsvinder] delvis eller ændrer sin sammensætning eller tilstand[, og som] afsættes endeligt i form af moduler (små klumper)«.
Det skal i denne henseende præciseres, at deformerbart støbejern udgør en særlig kategori inden for standardbetegnelserne for støbejern. Navnlig har Den Europæiske Standardiseringsorganisation som europæisk standardiseringsorganisation opført i bilag I til Europa-Parlamentets og Rådets forordning (EU) nr. 1025/2012 af 25. oktober 2012 om europæisk standardisering, om ændring af Rådets direktiv 89/686/EØF og 93/15/EØF og Europa-Parlamentets og Rådets direktiv 94/9/EF, 94/25/EF, 95/16/EF, 97/23/EF, 98/34/EF, 2004/22/EF, 2007/23/EF, 2009/23/EF og 2009/105/EF og om ophævelse af Rådets beslutning 87/95/EØF og Europa-Parlamentets og Rådets afgørelse nr. 1673/2006/EF (
EUT 2012, L 316, s. 12
) ved dokument EN 1560:2011 vedtaget den europæiske standard EN 1560.
Denne standard sondrer mellem seks store familier af støbejern ud fra den grafitstruktur, som de består af, herunder bl.a. støbejern med temperkul, også betegnet »deformerbart støbejern« og som identificeres ved koden EN-GJM.
Derimod er begrebet »ikke-deformerbart støbejern« som omhandlet i underposition 730711 i KN hverken defineret i KN eller i de forklarende bemærkninger. Det udgør heller ikke en særlig kategori inden for standardbetegnelserne for støbejern.
I modsætning til, hvad Profit Europe i det væsentlige har gjort gældende, kan underposition 730711 i KN imidlertid ikke fortolkes således, at den omfatter alle typer af støbejern, som ikke er omfattet af begrebet »deformerbart støbejern« som omhandlet i denne doms præmis 32.
Den almindelige bestemmelse 6 vedrørende fortolkning af KN bestemmer nemlig, at kun underpositioner på samme niveau er sammenlignelige, hvilket ikke er tilfældet med hensyn til underpositionerne 730711 og 73071910 i KN.
Ud over underposition 73071910 indeholder underposition 730719 i KN desuden underposition 73071990, der, som det fremgår af dens ordlyd, er en opsamlingsunderposition. Det er derfor ikke udelukket, at EU-lovgiver har haft til hensigt at lade sidstnævnte underposition omfatte ikke alene rørfittings af jern og stål, men ligeledes rørfittings af en anden støbejernstype end den, der er omhandlet i underposition 730711 og 73071910 i KN.
Det bemærkes i denne forbindelse, at det følger af fast retspraksis, at fastlæggelsen af betydningen og rækkevidden af udtryk, som ikke er defineret i EU-retten, skal ske efter deres normale mening i sædvanlig sprogbrug, idet der tages hensyn til den sammenhæng, hvori de anvendes, og de mål, der forfølges med den lovgivning, som de udgør en del af (dom af 22.11.2012, Digitalnet m.fl.,
C-320/11, C-330/11, C-382/11 og C-383/11
,
EU:C:2012:745
, præmis
).
Adjektivet »deformerbart« karakteriserer ifølge dets sædvanlige betydning et materiale, som har den egenskab, at det ved hamring kan fladtrykkes og udvide sig eller i et valseværk kan presses til en tynd plade eller blade. Som det med andre ord fremgår af 54. betragtning til Rådets forordning (EF) nr. 500/2009 af 11. juni 2009 om ændring af forordning (EF) nr. 1212/2005 om indførelse af en endelig antidumpingtold på importen af visse former for støbegods med oprindelse i Folkerepublikken Kina (
EUT 2009, L 151, s. 6
), henviser smedelighed i materiallære »til et materiales evne til at deformeres under trykspænding, hvilket ofte er kendetegnet ved materialets evne til at danne en tynd plade ved hamring eller valsning«.
Henset til ovenstående betragtninger skal underposition 730711 i KN fortolkes således, at denne position omfatter rørfittings af støbejern, som ikke deformeres under trykspænding.
Følgelig skal underposition 730719 i KN fortolkes således, at den omfatter støbte fittings af jern eller stål og fittings af støbejern, der deformeres under trykspænding.
Hvad angår de i hovedsagerne omhandlede fittings skal det for det første bemærkes, at støbejern med kuglegrafit, som det fremgår af 55. betragtning til forordning nr. 500/2009, »ikke blot deformeres ved trækspænding, men også i et vist omfang ved trykspænding«.
Som sådan kan støbejern med kuglegrafit følgelig ikke anses for at henhøre under underposition 730711 i KN.
Som den forelæggende ret har anført, er støbejern med kuglegrafit og deformerbart støbejern for det andet forskellige med hensyn til deres sammensætning og fremstillingsmåde.
Idet det heller ikke svarer til begrebet »deformerbart støbejern«, således som det er defineret i de forklarende bemærkninger til underposition 73071910 i KN, og idet det, inden for standardbetegnelserne for støbejern, udgør en særlig kategori af deformerbart støbejern, som identificeres ved koden EN-GJS, kan støbejern med kuglegrafit heller ikke henføres under underposition 73071910 i KN.
Det må i denne henseende konstateres, at de nævnte forklarende bemærkninger, for så vidt som de anfører, at »[u]dtrykket »deformerbart støbejern« […] bl.a. [omfatter] støbejern med kuglegrafit«, for det første bevirker, at begrebet »deformerbart støbejern« udvides til en anden kategori af støbejern, som, selv om det udviser karakteristika, som ligner deformerbart støbejerns karakteristika, ikke desto mindre udgør en særskilt kategori i klassificeringen af støbejern.
Ifølge fast retspraksis skal indholdet af de forklarende bemærkninger imidlertid være i overensstemmelse med bestemmelserne i KN og må ikke ændre disses rækkevidde (dom af 26.5.2016, Invamed Group m.fl.,
C-198/15
,
EU:C:2016:362
, præmis
og den deri nævnte retspraksis).
Følgelig skal der ses bort fra de forklarende bemærkninger til underposition 73071910 i KN, eftersom de bevirker, at rækkevidden af denne underposition ændres ved, at den udvides til at omfatte fittings af støbejern med kuglegrafit.
For det andet bemærkes, at udtalelserne fra toldkodeksudvalget, selv om de udgør et vigtigt middel til at sikre, at toldkodeksen anvendes ensartet af medlemsstaternes toldmyndigheder, og derfor som sådanne kan anses for vigtige bidrag til fortolkningen af toldkodeksen, ikke er retligt bindende og følgelig ikke kan ændre rækkevidden af bestemmelserne i KN (jf. i denne retning dom af 15.2.1977, Dittmeyer,
69/76 og 70/76
,
EU:C:1977:25
, præmis
, og af 16.6.2011, Unomedical,
C-152/10
,
EU:C:2011:402
, præmis
).
Det følger heraf, at der ligeledes skal ses bort fra udtalelsen fra toldkodeksudvalget, der fremgår af referatet af det 140. møde i dette udvalgs Gruppe for Told- og Statistiknomenklaturen, der blev afholdt i Bruxelles fra den 30. september til den 3. oktober 2014, og ifølge hvilken underposition 73071910 i KN skal fortolkes således, at udtrykket »deformerbart« skal forstås bredt, dvs. at det sondrer mellem støbejern, der deformeres under trykspænding, og støbejern, der brækker under en sådan spænding, idet udtalelsen bevirker, at rækkevidden af underposition 73071910 i KN udvides.
Henset til samtlige ovenstående betragtninger skal de forelagte spørgsmål besvares med, at KN skal fortolkes således, at rørfittings af støbejern med kuglegrafit skal tariferes i underposition 73071990 heri.
Sagsomkostninger
Da sagens behandling i forhold til hovedsagernes parter udgør et led i de sager, der verserer for den forelæggende ret, tilkommer det denne at træffe afgørelse om sagsomkostningerne. Bortset fra nævnte parters udgifter kan de udgifter, som er afholdt i forbindelse med afgivelse af indlæg for Domstolen, ikke erstattes.

På grundlag af disse præmisser kender Domstolen (Tiende Afdeling) for ret:

Den kombinerede nomenklatur, som er indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif, som ændret ved Kommissionens gennemførelsesforordning (EU) nr. 1001/2013 af 4. oktober 2013, skal fortolkes således, at rørfittings af støbejern med kuglegrafit skal tariferes i underposition 73071990 heri.

Underskrifter
(
*1
) – Processprog: nederlandsk.